Komission päätös,
tehty 22 päivänä joulukuuta 2000,
avoimen verkon tarjoamisen (ONP) soveltamisesta puhelintoimintaan ja teleyleispalvelusta kilpailuympäristössä 26 päivänä helmikuuta 1998 annetun Euroopan parlamentin ja neuvoston direktiivin 98/10/EY liitteen III muuttamisesta
(tiedoksiannettu numerolla K(2000) 4078)
(ETA:n kannalta merkityksellinen teksti)
(2001/22/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon avoimen verkon tarjoamisen (ONP) soveltamisesta puhelintoimintaan ja teleyleispalvelusta kilpailuympäristössä 26 päivänä helmikuuta 1998 annetun Euroopan parlamentin ja neuvoston direktiivin 98/10/EY(1) ja erityisesti sen 28 artiklan,
sekä katsoo seuraavaa:
(1) Direktiivin 98/10/EY 28 artiklassa säädetään sen liitteen III mukauttamisesta siten, että tekniikan kehitys ja markkinakysynnän muutokset otetaan huomioon.
(2) Euroopan telealan standardointilaitoksen (European Telecommunications Standards Institute, ETSI) palvelun laatua koskevaa teknistä kertomusta ETR 138, johon direktiivin 98/10/EY liitteessä III viitataan, ei ole mukautettu tilanteeseen, jossa useat operaattorit toimivat vapailla markkinoilla. ETSI on julkaissut oppaan ETSI EG 201 769-1, joka korvaa asiakirjan ETSI ETR 138 ja joka kehitettiin ONP-komitean lausunnon ja yritysten mielipiteet huomioon ottavien komission ehdotusten pohjalta.
(3) Muuttujat "epäonnistuneiden puhelujen määrä" ja "puhelunmuodostusaika" ovat menettämässä merkitystään kiinteiden digitaalisten puhelinverkkojen korkean laadun vuoksi, ja näin ollen jäsenvaltioiden pitäisi laadun ollessa tyydyttävä voida luopua vaatimuksistaan, joiden mukaan operaattoreiden on seurattava näitä kahta muuttujaa.
(4) Tällä päätöksellä tehdyssä direktiivin 98/10/EY liitteen III muutoksessa vahvistetaan koko EU:ssa käytettävät yhtenäiset palvelun laadun muuttujat, mutta jäsenvaltiot voivat lisäksi päättää käyttää myös muita muuttujia.
(5) Direktiivin 98/10/EY 28 artiklan mukaisesti komissio toimitti päätösluonnoksen ONP-komitealle lausuntoa varten direktiivin 98/10/EY 30 artiklassa säädettyä menettelyä noudattaen.
(6) Tässä päätöksessä säädetty direktiivin 98/10/EY liitteen III muuttaminen on ONP-komitean lausunnon mukainen,
ON TEHNYT TÄMÄN PÄÄTÖKSEN:
1 artikla
Korvataan direktiivin 98/10/EY liite III tämän päätöksen liitteellä.
2 artikla
Jäsenvaltioiden on toteutettava tämän päätöksen noudattamisen edellyttämät toimenpiteet kahden kuukauden kuluessa siitä päivästä, jona se julkaistaan Euroopan yhteisöjen virallisessa lehdessä.
Tämä päätös on osoitettu kaikille jäsenvaltioille.
Tehty Brysselissä 22 päivänä joulukuuta 2000.